© Varna24.bg виж галерията Варненци излязоха на протест пред сградата на Община Варна срещу ограничителните мерки и забраната за достъп до Морската градина, крайбрежната зона и плажа, научи Varna24.bg.



"Искаме си Морската градина, слънцето, морето, плажа" гласяха част от издигнатите плакати. Сред протестиращите, около 60 човека, имаше и майки с деца. Въпреки спазването на отстояние и носенето на маски от протестиращите, се стигна до намесата на полицията поради нарушаването на забраната за струпване на повече от двама възрастни на едно място.



По непотвърдена информация, на някои от присъстващите са съставени актове за административно нарушение.



Както Varna24.bg съобщи, след заповед на здравния министър, със заповед на кмета на Варна бе въведена забраната за посещение на паркове, градинки, зони за отдих на открито и закрито, детски и спортни площадки в морската столица, а със заповед на директора на РЗИ-Варна д-р Дочка Михайлова от 00.00 часа на 12 април 2020 г. се въведе забрана за достъпа до плажа, морето и Крайбрежната алея на Варна.



"На основание чл. 63, ал. 2 от Закона за здравето, във връзка със заповед на министъра на здравеопазването и съобразно усложняващата се епидемиологична обстановка, свързана с разпространението на COVID19 на територията на страната, и обявеното с решение от 13.03.2020 г. на Народното събрание на Република България извънредно положение, нареждам за срок от 13 март 2020 г. до отмяна на извънредното положение да се преустановят посещенията и достъпа на хора до крайбрежните зони и плажовете на територията на Община Варна.



Забранява се достъпът на превозни средства, /с изключение на тези със специален режим на движение/, и граждани по пътната настилка от източната част на Станчовата алея /след ресторант "Парми"/ до бариерата на плувен комплекс "Приморски".



Заповедта е сведена до знанието на кмета на Община Варна, областният управител и директора на ОД на МВР Варна за осъществяване на контрол по изпълнение на мерките", гласи заповедта, издадена от началника на РЗИ-Варна.